Source: https://www.tax-fin-lex.si/Zbirke/SodnaPraksaList?nodeId=9fb6ccbe-cd41-431e-864d-81d6db3f90c8
Timestamp: 2019-10-20 11:59:40+00:00
Document Index: 3401949

Matched Legal Cases: ['sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ', 'Sodišče ']

VSL sklep II Cp 3513/2015
VSL0060996
prisilna hospitalizacija – zdravljenje osebe v oddelku pod posebnim nadzorom brez njene privolitve – pogoji za izrek ukrepa
Drži, da zgolj neplačevanje položnic in neurejeno življenjsko okolje ali potovanje samo po sebi še ne pomeni, da človek nima v oblasti svojega ravnanja. Vendar je v konkretnem primeru drugače; gospod trpi zaradi duševne motnje in se zaradi nje ne obvladuje, nima realne presoje in se zato ogrožujoče vede. Milejši ukrepi so že bili izvedeni, kasneje pa zdravljenja niso več mogli zagotoviti, zato je bil izrečeni (skrajni) ukrep potreben in utemeljen.
VSL sklep II Ip 3998/2015
IZVRŠILNO PRAVO – CIVILNO PROCESNO PRAVO – ODVETNIŠTVO
VSL0069766
ZIZ člen 32, 32/1, 52, 52/1, 52/2. ZPP člen 213, 213/1. ZOdv člen 9a.
zahteva za odpravo nepravilnosti pri opravljanju izvršbe – predmet izvršbe – poplačilo denarne terjatve – izvršba na denarna sredstva na fiduciarnem računu odvetnika – pravno pomembna dejstva
Fiduciarni račun odvetnika je poseben transakcijski račun, na katerem odvetnik ali odvetniška družba ločeno od poslovnega računa zbira in hrani sredstva svojih strank. Sredstva na tem transakcijskem računu so premoženje strank imetnika računa, in ne premoženje imetnika računa, po prvem odstavku 32. člena ZIZ pa je predmet izvršbe za poplačilo denarne terjatve lahko le vsaka dolžnikova stvar ali premoženjska oziroma materialna pravica, kolikor ni z zakonom izvzeta iz izvršbe oziroma, če ni izvršba nanjo omejena.
VSL sklep I Cp 3515/2015
VSL0065874
ZDZdr člen 39, 39/1, 53.
prisilna hospitalizacija – zdravljenje osebe v oddelku pod posebnim nadzorom brez njene privolitve – pogoji za izrek ukrepa – absolutna bistvena kršitev določb pravdnega postopka
Iz obrazložitve sklepa o zadržanju osebe na zdravljenju na oddelku pod posebnim nadzorom še za 4 tedne ne izhajajo konkretni vzroki ogrožanja, sklep pa tudi ne vsebuje ugotovitve, katerih ukrepov ne bi bilo mogoče doseči z milejšimi posegi ali drugimi oblikami zdravljenja. Pritožbeno sodišče zato odločitve ne more preizkusiti.
VSL sodba II Cp 792/2015
VSL0060987
spor majhne vrednosti – dejansko stanje – pritožbeni razlogi – leasing – nadomestno vozilo – najem – stroški plačila – pasivna legitimacija
Sodba ima v ugotovljenem dejanskem stanju zadostno podlago za zaključek, da tožena stranka glede vtoževane najemnine za nadomestno vozilo ni bila v poslovnem razmerju s tožečo stranko, ker je ravnala v imenu in za račun leasingodajalca kot oškodovanca in lastnika poškodovanega vozila. V sodbi zavzeto stališče, da ni podana pasivna legitimacija tožene stranke za zahtevano plačilo uporabe nadomestnega vozila za en dan v višini 54,00 EUR, je zato pravilno.
VSL sklep II Cp 3075/2015
VSL0060988
ZST-1 člen 11, 11/2, 11/5.
predlog za oprostitev, odlog ali obročno plačilo sodnih taks – obročno plačilo sodne takse – kriteriji za določitev mesečnih obrokov – premoženjsko stanje – vrednost spornega predmeta – nedovoljene pritožbene novote
Pritrditi je pritožbi, da sklep ne upošteva v zadostni meri visoke vrednosti spornega predmeta (137.888,50 EUR), kar je okoliščina, ki jo je treba poleg premoženjskega stanja upoštevati na podlagi petega odstavka 11. člena ZST-1. Pritožbeno sodišče sicer soglaša s sodiščem prve stopnje, da bo tožeča stranka sodno takso v višini 2.337,00 EUR zmožna obročno odplačati, vendar pa obrok 389,50 EUR mesečno pomeni takšen znesek, ki bi lahko ogrozil preživljanje tožnika oziroma njegove družine.
VSL sklep I Cp 3505/2015
VSL0060998
ZST-1 člen 1, 1/3. ZPP člen 319.
pravnomočnost sklepa o odlogu plačila sodne takse – ponovni predlog za oprostitev plačila sodne takse – res iudicata – spremenjene okoliščine – zavrženje predloga
Toženec ni ne zatrjeval ne dokazoval, da bi bile podane spremenjene okoliščine od pravnomočne odločitve o prvotnem predlogu za oprostitev plačila sodne takse za pritožbeni postopek. S (že pravnomočnim) sklepom z dne 30. 12. 2014 je sodišče tožencu odložilo plačilo sodne takse za pritožbeni postopek do izdaje odločbe sodišča druge stopnje. Izpodbijana odločitev, da se zavrže novi predlog tožene stranke za oprostitev oziroma obročno plačilo sodne takse za pritožbeni postopek, je zato pravilna.
VSC sklep I Ip 471/2015
VSC0004266
ZIZ člen 38, 38/5. Pravilnik o tarifi za delo izvršiteljev in povračilo stroškov v zvezi z njegovim delom člen 11, 11/6.
stroški izvršitelja - izvršitelj s sedežem izven območja okrožnega sodišča, za katerega je imenovan
Če je določen izvršitelj zunaj območja okrožnega sodišča, za katerega je imenovan, se potni stroški, nastali na območju izven tega okrožnega sodišča, in dnevnice, ki pripadajo izvršitelju, štejejo za stroške upnika in ne za izvršilne stroške.
VSM sklep R 80/2015
VSM0022780
ZPP člen 32, 32/1.
spor o pristojnosti - materialna škoda - sojenje brez nepotrebnega odlašanja
Tožeča stranka ne vtožuje nematerialne škode, temveč materialno škodo, ki jo ureja 21. člen ZVPSBNO. Za te spore ni predpisana niti izključna krajevna, niti izključna stvarna pristojnost, zato je glede na vrednost spora 35.350,34 EUR za odločanje v tej pravdni zadevi stvarno pristojno Okrožno sodišče v Mariboru (prvi odstavek 32. člena Zakona o pravdnem postopku (ZPP).
VSL sklep I Cp 3349/2015
VSL0053182
ZST-1 člen 11, 11/1. ZPP člen 319, 319/2.
predlog za oprostitev plačila sodne takse – nepopolna vloga – poziv na dopolnitev vloge – zavrženje vloge – nov predlog za oprostitev plačila sodnih taks – res iudicata – pravnomočno razsojena stvar
Sklep o zavrženju nima učinkov razsojene stvari. Vloga stranke, ki je zavržena zaradi izostanka procesnih predpostavk se šteje kot da sploh ne bi bila vložena in jo zato stranka lahko ponovno vloži.
VDSS sklep Psp 698/2015
VDS0015600
ZDSS-1 člen 43, 43/2, 70. ZIZ člen 270.
vrnitev neupravičeno prejetih sredstev - začasna odredba
Tožnik izpodbija odločbo, s katero je bilo ugotovljeno, da mu je bilo delno nadomestilo v določenem času preveč izplačano in odločeno, da ga mora vrniti tožencu. Ker njegova terjatev v zadevi ni verjetno izkazana, oziroma zaenkrat obstaja večja verjetnost, da je s strani toženca izkazana terjatev do tožnika kot preplačilo, ni izkazan osnovni pogoj za izdajo začasne odredbe v zavarovanje denarne terjatve po 1. odstavku 270. člena ZIZ, to je obstoj verjetnosti terjatve. Predlog za izdajo začasne odredbe, da se do pravnomočne odločitve v tem sporu odloži izvajanje izpodbijane odločbe o preplačilu, je zato neutemeljen.
VSL sodba II Cp 2309/2015
VSL0065881
ZPP člen 339, 339/2, 339/2-8, 451.
spor majhne vrednosti – pravočasno navajanje dejstev – načelo kontradiktornosti – absolutna bistvena kršitev določb pravdnega postopka
Ker mora biti položaj strank med seboj v ravnovesju, lahko tožeča in tožena stranka po predlogu za izvršbo oziroma ugovoru, vsaka v eni vlogi navajata dejstva in predlagata dokaze, nato pa še vsaka v eni vlogi odgovorita na navedbe druge stranke. Ker je sodišče prve stopnje to dovolilo le toženi stranki, tožeči pa ne, gre za kršitev načela kontradiktornosti (8. točka drugega odstavka 339. člena ZPP).
VSL sklep II Cpg 1738/2015
VSL0083839
ZPP člen 108. ZST-1 člen 12, 12/3.
predlog za oprostitev plačila sodnih taks - predložitev izjave o premoženjskem stanju na predpisanem obrazcu - poziv na dopolnitev predloga - zavrženje predloga
Ker stranka v roku ni predložila izjave o premoženjskem stanju, je sodišče prve stopnje ravnalo pravilno, ko je njen predlog zavrglo.
VSL sklep II Cp 3499/2015
VSL0060999
ZST-1 člen 34a, 39.
predlog za oprostitev plačila sodne takse – podredni zahtevek za delno oprostitev, obročno plačilo ali odlog plačila sodne takse
Predlog za oprostitev plačila sodne takse vsebuje tudi podredni zahtevek za delno oprostitev, obročno plačilo ali odlog plačila sodne takse.
VSL sklep II Cp 2934/2015
VSL0065885
ZD člen 142. ZPP člen 343, 343/4.
nedovoljena pritožba – pravni interes za pritožbo – omejitev dedovanja – dedič – tretja oseba
Pritožnica ni dedinja, niti ni odgovorna za morebitne zapustničine dolgove po 142. členu ZD. Njen pravni položaj se prav v ničemer ne spremeni, tudi če pritožbene trditve v celoti držijo, kot tudi v primeru, da ne. Ker torej nima pravnega interesa za pritožbo, je njena pritožba nedovoljena.
VSL sklep II Cp 3143/2015
VSL0065883
ZPP člen 17, 17/1, 481, 481/1, 481/1-1, 481/1-2.
stvarna pristojnost – redni pravdni postopek – gospodarski spor – subjektivni pogoj – objektivni pogoj
V obravnavani zadevi je nedvomno izpolnjen subjektivni pogoj po 2. točki prvega odstavka 481. člena ZPP, saj se obravnava spor med toženko kot samostojno podjetnico in tožečo stranko kot gospodarsko družbo. Za razmejitev rednega pravdnega postopka od postopka v gospodarskih sporih pa mora biti izpolnjen tudi objektivni pogoj, namreč, da gre za spor iz pravnih razmerij, nastalih v zvezi z opravljanjem pridobitne dejavnosti tožnice in toženke.
VSL sklep II Cp 3388/2015
VSL0065871
oprostitev plačila sodnih taks – pogoji za oprostitev plačila sodnih taks – premoženjsko stanje – obveznosti na podlagi denarnih izvršb
Pri odločanju o predlogu za taksno oprostitev se ne upošteva sodnih prepovedi (denarnih izvršb), ki obremenjujejo pokojnino predlagatelja.
VSK sklep PRp 102/2015
VSK0006465
ZP-1 člen 66, 66/2, 155, 155/1-8, 163, 163/5. ZUP člen 37, 192, 198. ZDCOPMD člen 40č.
bistvena kršitev določb postopka o prekršku - nepristranskost odločanja - razlogi o odločilnih dejstvih - dokazna ocena - odgovorna oseba pravne osebe - dovoljenost pritožbe - razveljavitev sodbe
Ni dvoma, da bi bil s tem, ko je kot tolmač v postopku sodelovala oseba, ki je zaposlena v organu, ki je vodil prekrškovni postopek, lahko okrnjen videz nepristranskosti, vendar takšna praksa prekrškovnega organa ne predstavlja kršitve, da bi že zaradi tega procesno dejanje prekrškovnega organa predstavljalo nedovoljen dokaz. Utemeljeno zagovornik graja odločitev sodišča prve stopnje, ki je nekritično in neobrazloženo sledilo očitku v izreku odločbe o prekršku, da je bila na tovornem vozilu vgrajena manipulacijska naprava, ki bi se lahko uporabljala za izvajanje posegov, kot so ponarejanje, zatajitev ali uničenje podatkov. Kot je razvidno iz spisovnih podatkov, takšna naprava v postopku prekrškovnega organa ni bila najdena, sodišče prve stopnje pa se niti ni ukvarjalo z vprašanjem, ali v tahograf znamke S. priklopljen električni vodnik, kateri ni njegov sestavni del, že sam predstavlja manipulacijsko napravo, ki bi se lahko uporabljala za izvajanje posegov, kot so ponarejanje, zatajitev ali uničenje podatkov. Ni dvoma, da je C.M. v postopku prekrškovnega organa izjavo podal kot zastopnik pravne osebe (v smislu določbe 2. odstavka 92. člena ZP-1), glede na to, da je bil on tisti, ki je upravljal vozilo s katerim je bil storjen prekršek. Vendar pa ta ugotovitev ne pomeni nujno, da je ta oseba tudi odgovorna oseba pravne osebe in ne zgolj storilec prekrška zaposlen pri pravni osebi. Sodišče prve stopnje se z vprašanjem, ali je v obravnavani zadevi C.M. neposredni storilec prekrška oziroma voznik vozila, s katerim je bil prekršek storjen, tudi odgovorna oseba pravne osebe, ni ukvarjalo, pa bi se glede na očitano kršitev moralo,saj mora biti kršitev, ki se storilcu očita kot odgovorni osebi, v izreku odločbe opisana.
VSK sodba PRp 98/2015
VSK0006464
ZCestn člen 7, 42, 42/1-6, 50, 50/1-7, 50/4. ZP-1 člen 136, 136/1-5.
sodba, s katero se postopek ustavi - obstoj prekrška - prekršek v zvezi z neplačilom cestnine
Zgolj solidarna odgovornost voznika vozila za plačilo cestnine z ostalimi cestninskimi zavezanci iz 7. člena ZCestn ne daje podlage za zaključek, da je kršitelj že zgolj z neplačilom cestnine izpolnil vse znake očitanega prekrška. Kršitelju namreč ni moč očitati niti malomarnosti, saj do trenutka, ko je prispel na cestninsko postajo ni mogel vedeti, da ga je delodajalec na pot poslal s kartico, na kateri ni dovolj dobroimetja za plačilo cestnine. Zato kljub ugotovitvi, da cestnina v obravnavanem primeru na cestninski postaji ni bila plačana, kršitelju ni moč očitati odgovornosti za prekršek iz četrtega odstavka v zvezi s 7. alinejo prvega odstavka 50. člena ZCestn.
VSL sklep II Cp 3017/2015
VSL0065884
ZFPPIPP člen 440, 444, 444/1, 444/3, 444/5. ZPP člen 205, 374, 374/2.
izbris družbe iz sodnega registra brez likvidacije – pozneje najdeno premoženje izbrisane družbe – predlog za začetek stečajnega postopka nad pozneje najdenim premoženjem izbrisane družbe – pravni interes – pravni interes za revizijo – prekinitev postopka – nadaljevanje prekinjenega postopka – ustavitev postopka
Po izrecni določbi drugega odstavka 374. člena ZPP revizija ni dovoljena, če jo je vložil nekdo, ki zanjo nima pravnega interesa. Vsebinsko to pomeni, da ima pravico do revizije le tista stranka, ki bi ji, če bi se pokazalo, da je revizija utemeljena, to prineslo konkretno in neposredno korist. Ker je bila tožnica izbrisana iz sodnega registra, nihče od upnikov pa ni vložil predloga za začetek stečajnega postopka nad pozneje najdenim premoženjem, toženci z odločitvijo revizijskega sodišča v nobenem primeru ne bi mogli doseči izboljšanja svojega pravnega položaja. To pomeni, da za revizijo nimajo več pravnega interesa in je odločitev sodišča prve stopnje o zavrženju revizije pravilna.